CELEX: 
Language: mt
Date: 2021-09-29 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-Anness tar-Regolament (UE) 2019/452 tal-Parlament Ewropew u tal-Kunsill li jistabbilixxi qafas għall-iskrinjar tal-investimenti diretti barranin fl-Unjoni

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-objettiv ewlieni tar-Regolament (UE) 2019/452 tal-Parlament Ewropew u tal-Kunsill li jistabbilixxi qafas għall-iskrinjar tal-investimenti diretti barranin fl-Unjoni
                  1
                (“ir-Regolament”) huwa li joħloq sensibilizzazzjoni akbar fost l-Istati Membri u l-Kummissjoni Ewropea għar-riskji minn ċerti investimenti diretti barranin (foreign direct investments, FDI) li jistgħu, f’ċerti ċirkostanzi, jaffettwaw is-sigurtà jew l-ordni pubbliku fl-Unjoni. 
            
            
               L-Artikoli 6 sa 11 tar-Regolament jistabbilixxu mekkaniżmu ta’ kooperazzjoni li permezz tiegħu l-Istati Membri u l-Kummissjoni għandhom jiskambjaw informazzjoni u jikkummentaw dwar l-FDI, li x’aktarx jaffettwaw is-sigurtà u l-ordni pubblika f’aktar minn Stat Membru wieħed. 
            
            
               Ir-Regolament għandu wkoll l-għan li jżid is-sensibilizzazzjoni tal-FDI li jaffettwaw il-proġetti u programmi ta’ interess għall-Unjoni. Għal dan il-għan, l-Artikolu 8 tar-Regolament jippermetti lill-Kummissjoni toħroġ opinjoni meta tqis li FDI x’aktarx jaffettwa l-proġetti jew programmi ta’ interess għall-Unjoni għal raġunijiet ta’ sigurtà jew ordni pubbliku, li għandha tintbagħat lill-Istati Membri kollha. L-Artikolu 8(2)(c) jiddikjara li tali opinjoni għandha titqies bl-“akbar reqqa” mill-Istat Membru fejn ikun ippjanat jew tlesta l-investiment u l-Istat Membru għandu jipprovdi spjegazzjoni lill-Kummissjoni jekk l-opinjoni tagħha ma tiġix segwita. 
            
            
               L-Artikolu 8(3) jistabbilixxi li l-proġetti u programmi ta’ interess għall-Unjoni huma l-proġetti u programmi li jinvolvu ammont sostanzjali jew sehem sinifikanti ta’ finanzjament mill-Unjoni, jew li huma koperti mid-dritt tal-Unjoni dwar infrastruttura essenzjali, teknoloġiji essenzjali jew inputs essenzjali li huma essenzjali għas-sigurtà jew għall-ordni pubblika. Il-lista tal-proġetti u programmi hija annessa mar-Regolament. Skont l-Artikolu 8(4), il-Kummissjoni għandha tadotta atti delegati biex temenda din il-lista.
            
            
               Fid-dawl tal-iżviluppi mill-aġġornament preċedenti tal-Anness tat-13 ta’ Lulju 2020
                  2
               , inkluża l-adozzjoni tal-Qafas Finanzjarju Pluriennali għas-snin 2021 sa 2027
                  3
                (“il-QFP 2021–2027”), il-proġetti u l-programmi segwenti ta’ interess għall-Unjoni ġew identifikati bħala li jissodisfaw il-kriterji tal-Artikolu 8(3) u għalhekk huma proposti li jiżdiedu mal-lista annessa mar-Regolament.
            
            
               1.Il-Programm tal-Ispazju għandu l-għan li jiżgura l-kontinwità tal-investiment fl-attivitajiet tal-ispazju tal-UE, jinkoraġġixxi l-progress xjentifiku u tekniku u jappoġġa l-kompetittività u l-kapaċità tal-innovazzjoni tal-industrija spazjali Ewropea. Huwa jgħaqqad l-infrastruttura eżistenti u jissalvagwardja l-kontinwità u l-evoluzzjoni tas-Sistema Globali ta’ Navigazzjoni bis-Satellita tal-UE (Galileo), is-Sistema Ewropea ta’ Navigazzjoni b’Kopertura Ġeostazzjonarja (European Geostationary Navigation Overlay Service, EGNOS), kif ukoll Copernicus, il-programm bla ħlas u miftuħ tal-UE għall-osservazzjoni tad-dinja. It-tieni, jimmira li jiżviluppa wkoll komponenti ġodda tas-sigurtà, bħall-għarfien tas-sitwazzjoni fl-ispazju (Space Situational Awareness, SSA), li jinkludi s-subkomponent tas-sorveljanza u insegwiment fl-ispazju (Space Surveillance and Tracking) u s-servizz il-ġdid ta’ komunikazzjoni governattiva bis-satellita (Governmental Satellite Communication, GOVSATCOM) għall-awtoritajiet tal-UE u tal-Istati Membri. It-tielet, irawwem industrija spazjali b’saħħitha u innovattiva, eż. billi jtejjeb l-aċċess għal negozji ġodda u intrapriżi żgħar u medji (SMEs) tal-ispazju għal finanzjament ta’ riskju, biex jiġi faċilitat l-aċċess għall-faċilitajiet ta’ ttestjar u pproċessar, jew biex jiġu promossi ċ-ċertifikazzjoni u l-istandardizzazzjoni. Ir-raba’, għandu l-għan li jżomm l-aċċess awtonomu tal-UE għall-ispazju, eż. bl-aggregazzjoni tad-domanda tal-UE għal servizzi ta’ llanċjar u investimenti f’teknoloġija innovattiva, bħal lanċjaturi li jistgħu jerġgħu jintużaw.
            
            
               2.Orizzont Ewropa huwa l-programm ta’ finanzjament ewlieni tal-Unjoni għar-riċerka u l-innovazzjoni u jappoġġa, fost l-oħrajn, l-azzjonijiet kritiċi għas-sigurtà jew l-ordni pubbliku fl-Unjoni. Waqt l-implementazzjoni ta’ Orizzont Ewropa, l-Unjoni tista’ tidħol f’ċerti forom, definiti legalment, ta’ sħubijiet pubbliċi-privati u pubbliċi-pubbliċi. Minkejja li huma allinjati mal-objettivi ta’ Orizzont Ewropa u x’aktarx huma koperti minnhom, dawn l-isħubijiet huma strumenti distinti u mdaqqsa b’bażi ġuridika individwali fil-liġi primarja, jiġifieri l-Artikoli 185 u 187 TFUE. Għal aktar ċertezza, huwa xieraq li jissemmew espressament is-sħubijiet fil-forma ta’ parteċipazzjoni tal-Unjoni fi programmi mwettqa minn diversi Stati Membri, strumenti bħall-Impriżi Konġunti jew korpi bħall-Istitut Ewropew tat-Teknoloġija.
            
            
               3.Il-Programm ta’ Riċerka u Taħriġ tal-Euratom 2021–2025 jappoġġa attivitajiet ta’ riċerka u taħriġ nukleari b’enfasi fuq is-sikurezza nukleari, is-sigurtà, l-iskart radjuattiv u l-ġestjoni tal-fjuwil użat, il-protezzjoni mir-radjazzjoni u l-enerġija mill-fużjoni. Għandu wkoll l-għan li jtejjeb l-oqsma tal-edukazzjoni, tat-taħriġ u tal-aċċess għall-infrastrutturi tar-riċerka. Barra minn hekk jappoġġa l-mobbiltà tar-riċerkaturi fil-qasam nukleari fil-qafas tal-Azzjonijiet Marie Skłodowska-Curie (Marie Skłodowska-Curie Actions, MSCA) ta’ Orizzont Ewropa. Il-programm juża l-istess strumenti u regoli għall-parteċipazzjoni bħal Orizzont Ewropa. Huwa limitat għal ħames snin, u fl-2025 jiġi estiż b’sentejn biex ikun allinjat mal-QFP 2021–2027.
            
            
               4.Il-Faċilità Nikkollegaw l-Ewropa tiffinanzja proġetti ewlenin fl-oqsma diġitali, tat-trasport u tal-enerġija. Timmira li taċċellera l-investiment fil-qasam tan-networks trans-Ewropej u li timmobilizza l-finanzjament mis-settur pubbliku kif ukoll privat, waqt li żżid iċ-ċertezza legali u tirrispetta l-prinċipju tan-newtralità teknoloġika. Fil-qasam tat-trasport, tippromwovi networks interkonnessi u multimodali għall-iżvilupp u l-immodernizzar tal-infrastruttura ferrovjarja, tat-triq, tal-passaġġi fuq l-ilma interni u marittima, kif ukoll mobbiltà sikura. Tiżgura wkoll li meta l-infrastruttura tiġi adattata biex titjieb il-mobbiltà militari fl-UE, din tkun kompatibbli għall-użu doppju u taqdi l-ħtiġijiet ċivili kif ukoll militari. Fis-settur tal-enerġija, il-programm jimmira li jikkontribwixxi għall-integrazzjoni ulterjuri tas-suq Ewropew tal-enerġija, b’titjib tal-interoperabbiltà tan-networks tal-enerġija b’mod transfruntier u transsettorjali, jiffaċilita d-dekarbonizzazzjoni u jiżgura s-sigurtà tal-provvista. Huwa disponibbli wkoll finanzjament għal proġetti transfruntieri fil-qasam tal-ġenerazzjoni tal-enerġija rinnovabbli. Fil-qasam tal-konnettività diġitali, l-ambitu tal-programm jirrifletti l-fatt li t-trasformazzjoni diġitali tal-ekonomija u tas-soċjetà inġenerali tiddependi fuq l-aċċess universali għal networks affidabbli u affordabbli ta’ kapaċità għolja u għolja ħafna. Sabiex jikkwalifika għall-għajnuna, proġett irid jikkontribwixxi għas-suq uniku diġitali u l-miri tal-konnettività tal-UE. 
            
            
               5.Il-programm Ewropa Diġitali huwa l-ewwel strument finanzjarju tal-UE li jiffoka fuq it-twassil tat-teknoloġija diġitali għand in-negozji u ċ-ċittadini. Dan jipprovdi finanzjament għal proġetti f’ħames oqsma kruċjali: is-supercomputing, l-intelliġenza artifiċjali, iċ-ċibersigurtà, il-ħiliet diġitali avvanzati, u li jkun żgurat l-użu mifrux tat-teknoloġiji diġitali fl-ekonomija u fis-soċjetà kollha. Il-programm hu mirqum biex ixejjen id-distakk bejn ir-riċerka tat-teknoloġiji diġitali u l-użu tagħhom, u biex iwassal ir-riżultati tar-riċerka fis-suq – għall-benefiċċju taċ-ċittadini u tan-negozji tal-Ewropa, u b’mod partikolari tal-intrapriżi żgħar u medji. L-investimenti permezz tal-programm Ewropa Diġitali jappoġġaw l-objettivi doppji tal-Unjoni ta’ tranżizzjoni ekoloġika u ta’ trasformazzjoni diġitali, u se jsaħħu r-reżiljenza, l-awtonomija strateġika miftuħa u s-sovranità diġitali tal-Unjoni. Huwa jikkomplementa programmi oħra tal-UE, bħall-programm Orizzont Ewropa għar-riċerka u l-innovazzjoni u l-Faċilità Nikkollegaw l-Ewropa għall-infrastruttura diġitali. 
            
            
               6.Il-Fond Ewropew għad-Difiża jimmira li jrawwem il-kompetittività u l-innovazzjoni tal-bażi industrijali u teknoloġika tad-difiża Ewropea u b’hekk jikkontribwixxi għall-awtonomija strateġika u tas-sigurtà tal-UE. Huwa għandu l-għan li jiskatta programmi kooperattivi u, billi jappoġġa l-attivitajiet kollaborattivi ta’ riċerka u żvilupp, li jipprovdi l-inċentivi meħtieġa biex tingħata spinta lill-kooperazzjoni f’kull stadju taċ-ċiklu industrijali. Isegwi żewġ programmi li diġà ssemmew fl-Anness, proprju l-Azzjoni Preparatorja fuq ir-Riċerka dwar id-Difiża u l-Programm Ewropew għall-Iżvilupp fl-Industrija tad-Difiża. Barra minn hekk se jkun hemm rabtiet mill-qrib bejn il-Fond u l-proġetti implimentati fil-qafas tal-Kooperazzjoni Strutturata Permanenti (Permanent Structured Cooperation, PESCO) fil-forma ta’ rata ta’ finanzjament ogħla li għandha tingħata lil proġetti tal-PESCO eliġibbli.
            
            
               7.Il-programm l-UE għas-Saħħa huwa wieħed mir-risposti tal-UE għall-pandemija tal-COVID-19, li kellha impatt kbir fuq il-persunal mediku u tal-kura tas-saħħa, il-pazjenti u s-sistemi tas-saħħa fl-UE. Peress li huwa l-akbar programm tas-saħħa tal-UE li qatt kien hemm, jimmira li jagħmel is-sistemi tas-saħħa aktar reżiljenti biex jindirizzaw it-theddid transfruntier għas-saħħa bħall-COVID-19 u jtejjeb il-kapaċità tal-ġestjoni tal-kriżijiet u tħejjija aħjar għall-pandemiji; itejjeb id-disponibbiltà, l-aċċessibbiltà u l-affordabbiltà tal-prodotti mediċinali u tal-apparati mediċi u prodotti rilevanti għall-kriżijiet fl-Unjoni, billi jiġu promossi l-innovazzjoni u t-trasformazzjoni diġitali.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Skont il-paragrafu 4 tal-Fehim Komuni dwar l-atti delegati bejn il-Parlament Ewropew, il-Kunsill u l-Kummissjoni Ewropea, twettqu konsultazzjonijiet xierqa u trasparenti, inkluż fil-livell tal-esperti, fir-rigward ta’ dan l-att delegat. Il-Grupp ta’ esperti dwar l-iskrinjar tal-investiment dirett barrani fl-Unjoni Ewropea ġie kkonsultat.
            
            
               3.ELEMENTI ĠURIDIĊI TAL-ATT DELEGAT
            
            
               L-Artikolu 8(3) tar-Regolament jagħti s-setgħa lill-Kummissjoni biex tadotta atti delegati sabiex temenda l-lista tal-proġetti u programmi ta’ interess għall-Unjoni.
            
            
               Jenħtieġ li s-segwenti proġetti u programmi jiżdiedu mal-Anness tar-Regolament:
            
         
         
            
               –Ir-Regolament (UE) 2021/696 tal-Parlament Ewropew u tal-Kunsill tat-28 ta’ April 2021 li jistabbilixxi l-Programm Spazjali tal-Unjoni u l-Aġenzija tal-Unjoni Ewropea għall-Programm Spazjali u li jħassar ir-Regolamenti (UE) Nru 912/2010, (UE) Nru 1285/2013 u, (UE) Nru 377/2014 u d-Deċiżjoni Nru 541/2014/UE.
            
            
               –Ir-Regolament (UE) 2021/695 tal-Parlament Ewropew u tal-Kunsill tat-28 ta’ April 2021 li jistabbilixxi l-Orizzont Ewropa — il-Programm Qafas għar-Riċerka u l-Innovazzjoni, li jistabbilixxi r-regoli tiegħu għall-parteċipazzjoni u d-disseminazzjoni, u li jħassar ir-Regolamenti (UE) Nru 1290/2013 u (UE) Nru 1291/2013.
            
            
               –Ir-Regolament tal-Kunsill (Euratom) 2021/765 tal-10 ta’ Mejju 2021 li jistabbilixxi l-Programm ta’ Riċerka u Taħriġ tal-Komunità Ewropea tal-Enerġija Atomika għall-perjodu 2021–2025 li jikkumplimenta Orizzont Ewropa — il-Programm Qafas għar-Riċerka u l-Innovazzjoni u li jħassar ir-Regolament (Euratom) 2018/1563.
            
            
               –Ir-Regolament (UE) 2021/1153 tal-Parlament Ewropew u tal-Kunsill tas-7 ta’ Lulju 2021 li jistabbilixxi l-Faċilità Nikkollegaw l-Ewropa u li jħassar ir-Regolamenti (UE) Nru 1316/2013 u (UE) Nru 283/2014.
            
            
               –Ir-Regolament (UE) 2021/694 tal-Parlament Ewropew u tal-Kunsill tad-29 ta’ April 2021 li jistabbilixxi l-Programm Ewropa Diġitali u li jħassar id-Deċiżjoni (UE) 2015/2240.
            
            
               –Ir-Regolament (UE) 2021/697 tal-Parlament Ewropew u tal-Kunsill tad-29 ta’ April 2021 li jistabbilixxi l-Fond Ewropew għad-Difiża u li jħassar ir-Regolament (UE) 2018/1092.
            
            
               –Ir-Regolament (UE) 2021/522 tal-Parlament Ewropew u tal-Kunsill tal-24 ta’ Marzu 2021 li jistabbilixxi Programm għall-azzjoni tal-Unjoni fil-qasam tas-saħħa (il-“Programm l-UE għas-Saħħa”) għall-perjodu 2021–2027, u li jħassar ir-Regolament (UE) Nru 282/2014.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 29.9.2021
            
            
               li jemenda l-Anness tar-Regolament (UE) 2019/452 tal-Parlament Ewropew u tal-Kunsill li jistabbilixxi qafas għall-iskrinjar tal-investimenti diretti barranin fl-Unjoni
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2019/452 tal-Parlament Ewropew u tal-Kunsill tad-19 ta’ Marzu 2019 li jistabbilixxi qafas għall-iskrinjar tal-investimenti diretti barranin fl-Unjoni
                  4
               , u b’mod partikolari l-Artikolu 8(4) tiegħu, 
            
            
               Billi:
            
            
               (1)Skont l-Artikolu 8(3) tar-Regolament (UE) 2019/452, il-proġetti jew programmi ta’ interess għall-Unjoni għandhom jinkludu dawk il-proġetti u programmi li jinvolvu ammont sostanzjali jew sehem sinifikanti ta’ finanzjament mill-Unjoni, jew li huma koperti mid-dritt tal-Unjoni dwar infrastruttura kritika, teknoloġiji kritiċi jew inputs kritiċi li huma essenzjali għas-sigurtà jew għall-ordni pubbliku. 
            
            
               (2)Il-lista tal-proġetti jew programmi ta’ interess għall-Unjoni msemmija fl-Artikolu 8(3) tar-Regolament (UE) 2019/452 hija stabbilita fl-Anness ta’ dak ir-Regolament.
            
            
               (3)Il-Kummissjoni identifikat bosta proġetti u programmi oħra li huma eliġibbli għal inklużjoni fil-lista mehmuża mar-Regolament (UE) 2019/452. 
            
            
               (4)Il-Programm Spazjali
                  5
                għandu l-għan li jiżgura l-kontinwità tal-investiment fl-attivitajiet spazjali tal-Unjoni, jinkoraġġixxi l-progress xjentifiku u tekniku u jappoġġa l-kompetittività u l-kapaċità tal-innovazzjoni tal-industrija spazjali tal-Unjoni. Huwa jgħaqqad l-infrastruttura eżistenti u jissalvagwardja l-kontinwità u l-evoluzzjoni tas-Sistema Globali ta’ Navigazzjoni bis-Satellita tal-UE (Galileo), is-Sistema Ewropea ta’ Navigazzjoni b’Kopertura Ġeostazzjonarja (European Geostationary Navigation Overlay Service, EGNOS) kif ukoll Copernicus, il-programm bla ħlas u miftuħ tal-Unjoni għall-osservazzjoni tad-dinja. Jimmira li jiżviluppa wkoll komponenti ġodda tas-sigurtà, bħall-għarfien tas-sitwazzjoni fl-ispazju (Space Situational Awareness, SSA), li jinkludi subkomponent tas-sorveljanza u insegwiment fl-ispazju (Space Surveillance and Tracking) u s-servizz il-ġdid ta’ komunikazzjoni governattiva bis-satellita għall-awtoritajiet tal-Unjoni u tal-Istati Membri. Irawwem industrija spazjali b’saħħitha u innovattiva u jimmira li jippreserva l-aċċess awtonomu tal-Unjoni għall-ispazju.
            
            
               (5)Orizzont Ewropa
                  6
                huwa l-programm ta’ finanzjament ewlieni tal-Unjoni għar-riċerka u l-innovazzjoni u jappoġġa, fost l-oħrajn, l-azzjonijiet kritiċi għas-sigurtà jew l-ordni pubbliku fl-Unjoni. 
            
            
               (6)Il-Programm ta’ Riċerka u Taħriġ tal-Euratom 2021–2025
                  7
                jappoġġa attivitajiet ta’ riċerka u taħriġ nukleari b’enfasi fuq is-sikurezza nukleari, is-sigurtà, l-iskart radjuattiv u l-ġestjoni tal-fjuwil użat, il-protezzjoni mir-radjazzjoni u l-enerġija mill-fużjoni. Għandu wkoll l-għan li jtejjeb l-oqsma tal-edukazzjoni, tat-taħriġ u tal-aċċess għall-infrastrutturi tar-riċerka. 
            
         
         
            
               (7)Il-Faċilità Nikkollegaw l-Ewropa
                  8
                tiffinanzja proġetti ewlenin fl-oqsma diġitali, tat-trasport u tal-enerġija. L-azzjonijiet tagħha jistgħu jipprovdu finanzjament għal infrastruttura kritika, kemm fiżika kif ukoll virtwali, u għal teknoloġiji kritiċi.
            
            
               (8)Il-Programm Ewropa Diġitali
                  9
                huwa l-ewwel strument finanzjarju tal-Unjoni li jiffoka fuq it-twassil tat-teknoloġija diġitali għand in-negozji u ċ-ċittadini. Jipprovdi finanzjament għal proġetti f’oqsma li jistgħu jidhru kritiċi għas-sigurtà jew l-ordni pubbliku fl-Unjoni, bħas-supercomputing, l-intelliġenza artifiċjali, iċ-ċibersigurtà u l-ħiliet diġitali avvanzati. 
            
            
               (9)Il-Fond Ewropew għad-Difiża
                  10
                huwa maħsub bħala strument li jrawwem il-kompetittività u l-innovazzjoni tal-bażi industrijali u teknoloġika tad-difiża tal-Unjoni u b’hekk jikkontribwixxi għall-awtonomija strateġika u tas-sigurtà tal-Unjoni. 
            
            
               (10)Il-Programm l-UE għas-Saħħa
                  11
                huwa wieħed mir-risposti tal-Unjoni għall-pandemija tal-COVID-19, u għalhekk għandu rwol importanti fl-iżgurar tal-ordni pubbliku permezz tas-saħħa pubblika. Jimmira li jagħmel is-sistemi tas-saħħa aktar reżiljenti biex jindirizzaw it-theddid transfruntier għas-saħħa bħall-COVID-19 u jtejjeb il-kapaċità tal-ġestjoni tal-kriżijiet u tħejjija aħjar għall-pandemiji; itejjeb id-disponibbiltà, l-aċċessibbiltà u l-affordabbiltà tal-prodotti mediċinali u tal-apparati mediċi u prodotti rilevanti għall-kriżijiet fl-Unjoni, billi jiġu promossi l-innovazzjoni u t-trasformazzjoni diġitali.
            
            
               (11)Għaldaqstant, jenħtieġ li r-Regolament (UE) 2019/452 jiġi emendat skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Anness tar-Regolament (UE) 2019/452 huwa sostitwit bit-test mogħti fl-Anness ta’ dan ir-Regolament. 
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 29.9.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 79I, 21.3.2019, p. 1.
               
               
                  
                     (2)
                  
                        Ir-Regolament Delegat tal-Kummissjoni (UE) 2020/1298 tat-13 ta’ Lulju 2020 li jemenda l-Anness tar-Regolament (UE) 2019/452 tal-Parlament Ewropew u tal-Kunsill li jistabbilixxi qafas għall-iskrinjar tal-investimenti diretti barranin fl-Unjoni (ĠU L 304, 18.9.2020, p. 1).
               
               
                  
                     (3)
                  
                        Ir-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ĠU L 433I, 22.12.2020, p. 11).
               
               
                  
                     (4)
                  
                        ĠU L 79I, 21.3.2019, p. 1.
               
               
                  
                     (5)
                  
                        Ir-Regolament (UE) 2021/696 tal-Parlament Ewropew u tal-Kunsill tat-28 ta’ April 2021 li jistabbilixxi l-Programm Spazjali tal-Unjoni u l-Aġenzija tal-Unjoni Ewropea għall-Programm Spazjali u li jħassar ir-Regolamenti (UE) Nru 912/2010, (UE) Nru 1285/2013 u, (UE) Nru 377/2014 u d-Deċiżjoni Nru 541/2014/UE (ĠU L 170, 12.5.2021, p. 69).
               
               
                  
                     (6)
                  
                        Ir-Regolament (UE) 2021/695 tal-Parlament Ewropew u tal-Kunsill tat-28 ta’ April 2021 li jistabbilixxi l-Orizzont Ewropa — il-Programm Qafas għar-Riċerka u l-Innovazzjoni, li jistabbilixxi r-regoli tiegħu għall-parteċipazzjoni u d-disseminazzjoni, u li jħassar ir-Regolamenti (UE) Nru 1290/2013 u (UE) Nru 1291/2013 (ĠU L 170, 12.5.2021, p. 1).
               
               
                  
                     (7)
                  
                        Ir-Regolament tal-Kunsill (Euratom) 2021/765 tal-10 ta’ Mejju 2021 li jistabbilixxi l-Programm ta’ Riċerka u Taħriġ tal-Komunità Ewropea tal-Enerġija Atomika għall-perjodu 2021–2025 li jikkumplimenta Orizzont Ewropa — il-Programm Qafas għar-Riċerka u l-Innovazzjoni u li jħassar ir-Regolament (Euratom) 2018/1563 (ĠU L 167I, 12.5.2021, p. 81).
               
               
                  
                     (8)
                  
                        Ir-Regolament (UE) 2021/1153 tal-Parlament Ewropew u tal-Kunsill tas-7 ta’ Lulju 2021 li jistabbilixxi l-Faċilità Nikkollegaw l-Ewropa u li jħassar ir-Regolamenti (UE) Nru 1316/2013 u (UE) Nru 283/2014 (ĠU L 249, 14.7.2021, p. 38–81).
               
               
                  
                     (9)
                  
                        Ir-Regolament (UE) 2021/694 tal-Parlament Ewropew u tal-Kunsill tad-29 ta’ April 2021 li jistabbilixxi l-Programm Ewropa Diġitali u li jħassar id-Deċiżjoni (UE) 2015/2240 (ĠU L 166, 11.5.2021, p. 1).
               
               
                  
                     (10)
                  
                        Ir-Regolament (UE) 2021/697 tal-Parlament Ewropew u tal-Kunsill tad-29 ta’ April 2021 li jistabbilixxi l-Fond Ewropew għad-Difiża u li jħassar ir-Regolament (UE) 2018/1092 (ĠU L 170, 12.5.2021, p. 149).
               
               
                  
                     (11)
                  
                        Ir-Regolament (UE) 2021/522 tal-Parlament Ewropew u tal-Kunsill tal-24 ta’ Marzu 2021 li jistabbilixxi Programm għall-azzjoni tal-Unjoni fil-qasam tas-saħħa (il-“Programm l-UE għas-Saħħa”) għall-perjodu 2021–2027, u li jħassar ir-Regolament (UE) Nru 282/2014 ( ĠU L 107, 26.3.2021, p. 1).
               
            
      
    ---documentbreak--- 
      
         
         
            
               ANNESS 
            
            
               “ANNESS
            
            
               Lista ta’ proġetti jew programmi ta’ interess għall-Unjoni msemmija fl-Artikolu 8(3)
            
            
               1.Programmi Ewropej GNSS (Galileo & EGNOS)
                  1
               
            
            
               Ir-Regolament (UE) Nru 1285/2013 tal-Parlament Ewropew u tal-Kunsill tal-11 ta’ Diċembru 2013 dwar l-implimentazzjoni u l-esplojtazzjoni tas-sistemi Ewropej tar-radjunavigazzjoni bis-satellita u li jħassar ir-Regolament tal-Kunsill (KE) Nru 876/2002 u r-Regolament (KE) Nru 683/2008 tal-Parlament Ewropew u tal-Kunsill (ĠU L 347, 20.12.2013, p. 1).
            
            
               2.Copernicus
                  2
               
            
            
               Ir-Regolament (UE) Nru 377/2014 tal-Parlament Ewropew u tal-Kunsill tat-3 ta’ April 2014 li jistabbilixxi l-Programm Copernicus u li jħassar ir-Regolament (UE) Nru 911/2010 (ĠU L 122, 24.4.2014, p. 44).
            
            
               3.Azzjoni preparatorja għat-tħejjija tal-programm il-ġdid tal-UE GOVSATCOM:
            
            
               Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b’mod partikolari l-Artikolu 58(2)(b) tiegħu (
               
                  ĠU L 193, 30.7.2018, p. 1
               
               ). 
            
            
               4.Programm Spazjali:
            
            
               Ir-Regolament (UE) 2021/696 tal-Parlament Ewropew u tal-Kunsill tat-28 ta’ April 2021 li jistabbilixxi l-Programm Spazjali tal-Unjoni u l-Aġenzija tal-Unjoni Ewropea għall-Programm Spazjali u li jħassar ir-Regolamenti (UE) Nru 912/2010, (UE) Nru 1285/2013 u, (UE) Nru 377/2014 u d-Deċiżjoni Nru 541/2014/UE (ĠU L 170, 12.5.2021, p. 69).
            
            
               5.Orizzont 2020 jinkludi programmi ta’ riċerka u żvilupp skont l-Artikolu 185 tat-TFUE, u impriżi konġunti jew kwalunkwe struttura oħra stabbiliti skont l-Artikolu 187 tat-TFUE:
            
            
               Ir-Regolament (UE) Nru 1291/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi Orizzont 2020 — il-Programm Qafas għar-Riċerka u l-Innovazzjoni (2014–2020) u li jħassar id-Deċiżjoni Nru 1982/2006/KE (ĠU L 347, 20.12.2013, p. 104) inklużi azzjonijiet relatati ma’ Teknoloġiji Abilitanti Essenzjali bħall-intelliġenza artifiċjali, ir-robotika, is-semikondutturi u ċ-ċibersigurtà.
            
            
               6.Orizzont Ewropa, inklużi programmi ta’ riċerka u żvilupp skont l-Artikolu 185 TFUE, u impriżi konġunti jew kwalunkwe struttura oħra stabbilita skont l-Artikolu 187 TFUE:
            
            
               Ir-Regolament (UE) 2021/695 tal-Parlament Ewropew u tal-Kunsill tat-28 ta’ April 2021 li jistabbilixxi l-Orizzont Ewropa - il-Programm Qafas għar-Riċerka u l-Innovazzjoni, u li jistabbilixxi r-regoli tiegħu għall-parteċipazzjoni u d-disseminazzjoni, u li jħassar ir-Regolamenti (UE) Nru 1290/2013 u (UE) Nru 1291/2013 (ĠU L 170, 12.5.2021, p. 1).
            
            
               7.Programm ta’ Riċerka u Taħriġ tal-Euratom 2021–2025:
            
            
               Ir-Regolament tal-Kunsill (Euratom) 2021/765 tal-10 ta’ Mejju 2021 li jistabbilixxi l-Programm ta’ Riċerka u Taħriġ tal-Komunità Ewropea tal-Enerġija Atomika għall-perjodu 2021–2025 li jikkumplimenta Orizzont Ewropa — il-Programm Qafas għar-Riċerka u l-Innovazzjoni u li jħassar ir-Regolament (Euratom) 2018/1563 (ĠU L 167I, 12.5.2021, p. 81).
            
            
               8.Networks Trans-Ewropej għat-Trasport (TEN-T):
            
            
               Ir-Regolament (UE) Nru 1315/2013 tal-Parlament Ewropew u tal-Kunsill tal-11 ta’ Diċembru 2013 dwar linji gwida tal-Unjoni għall-iżvilupp tan-network trans-Ewropew tat-trasport u li jħassar id-Deċiżjoni Nru 661/2010/UE (ĠU L 348, 20.12.2013, p. 1).
            
         
         
            
               9.Networks Trans-Ewropej għall-Enerġija (TEN-E):
            
            
               Ir-Regolament (UE) Nru 347/2013 tal-Parlament Ewropew u tal-Kunsill tas-17 ta’ April 2013 dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE u li jemenda r-Regolamenti (KE) Nru 713/2009, (KE) Nru 714/2009 u (KE) Nru 715/2009 (ĠU L 115, 25.4.2013, p. 39).
            
            
               10.Networks Trans-Ewropej għat-Telekomunikazzjoni
                  3
               :
            
            
               Ir-Regolament (UE) Nru 283/2014 tal-Parlament Ewropew u tal-Kunsill tal-11 ta’ Marzu 2014 dwar linji gwida għal networks trans-Ewropej fil-qasam tal-infrastruttura tat-telekomunikazzjoni u li jħassar id-Deċiżjoni Nru 1336/97/KE (ĠU L 86, 21.3.2014, p. 14).
            
            
               11.Faċilità Nikkollegaw l-Ewropa:
            
            
               Ir-Regolament (UE) 2021/1153 tal-Parlament Ewropew u tal-Kunsill tas-7 ta’ Lulju 2021 li jistabbilixxi l-Faċilità Nikkollegaw l-Ewropa u li jħassar ir-Regolamenti (UE) Nru 1316/2013 u (UE) Nru 283/2014 (ĠU L 249, 14.7.2021, p. 38).
            
            
               12.Programm Ewropa Diġitali:
            
            
               Ir-Regolament (UE) 2021/694 tal-Parlament Ewropew u tal-Kunsill tad-29 ta’ April 2021 li jistabbilixxi l-Programm Ewropa Diġitali u li jħassar id-Deċiżjoni (UE) 2015/2240 (ĠU L 166, 11.5.2021, p. 1).
            
            
               13.Programm Ewropew għall-Iżvilupp fl-Industrija tad-Difiża:
            
            
               Ir-Regolament (UE) 2018/1092 tal-Parlament Ewropew u tal-Kunsill tat-18 ta’ Lulju 2018 li jistabbilixxi l-Programm Ewropew għall-Iżvilupp fl-Industrija tad-Difiża bil-għan li jappoġġa l-kompetittività u l-kapaċità ta’ innovazzjoni tal-industrija tad-difiża tal-Unjoni (ĠU L 200, 7.8.2018, p. 30).
            
            
               14.Azzjoni Preparatorja fuq ir-Riċerka dwar id-Difiża:
            
            
               Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/20121, u b’mod partikolari l-Artikolu 58(2)(b) tiegħu (ĠU L 193, 30.7.2018, p. 1).
            
            
               15.Fond Ewropew għad-Difiża:
            
            
               Ir-Regolament (UE) 2021/697 tal-Parlament Ewropew u tal-Kunsill tad-29 ta’ April 2021 li jistabbilixxi l-Fond Ewropew għad-Difiża u li jħassar ir-Regolament (UE) 2018/1092 (ĠU L 170, 12.5.2021, p. 149).
            
            
               16.Il-kooperazzjoni strutturata permanenti (PESCO):
            
            
               Id-Deċiżjoni tal-Kunsill (PESK) 2018/340 tas-6 ta’ Marzu 2018 li tistabbilixxi l-lista ta’ proġetti li għandhom jiġu żviluppati taħt il-PESCO (ĠU L 65, 8.3.2018, p. 24).
            
            
               Id-Deċiżjoni tal-Kunsill (PESK) 2018/1797 tad-19 ta’ Novembru 2018 li temenda u taġġorna d-Deċiżjoni (PESK) 2018/340 li tistabbilixxi l-lista tal-proġetti li għandhom jiġu żviluppati taħt il-PESCO (ĠU L 294, 21.11.2018, p. 18).
            
            
               Id-Deċiżjoni tal-Kunsill (PESK) 2019/1909 tat-12 ta’ Novembru 2019 li temenda u taġġorna d-Deċiżjoni (PESK) 2018/340 li tistabbilixxi l-lista ta’ proġetti li għandhom jiġu żviluppati taħt il-PESCO (ĠU L 293, 14.11.2019, p. 113).
            
            
               17.Impriża Konġunta Ewropea għall-ITER:
            
            
               Id-Deċiżjoni tal-Kunsill (Euratom) 2007/198 tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferilha vantaġġi (ĠU L 90, 30.3.2007, p. 58).
            
         
         
            
               18.Programm l-UE għas-Saħħa:
            
            
               Ir-Regolament (UE) 2021/522 tal-Parlament Ewropew u tal-Kunsill tal-24 ta’ Marzu 2021 li jistabbilixxi Programm għall-azzjoni tal-Unjoni fil-qasam tas-saħħa (il-“Programm l-UE għas-Saħħa”) għall-perjodu 2021–2027, u li jħassar ir-Regolament (UE) Nru 282/2014 (ĠU L 107, 26.3.2021, p. 1).”
            
         
         
            
                  
                     (1)
                  
                        Ir-Regolament (UE) Nru 1285/2013 se jinżamm f’dan l-Anness fid-dawl tal-Artikolu 110(1) tar-Regolament (UE) 2021/696. 
               
               
                  
                     (2)
                  
                        Ir-Regolament (UE) Nru 377/2014 se jinżamm f’dan l-Anness fid-dawl tal-Artikolu 110(1) tar-Regolament (UE) 2021/696.
               
               
                  
                     (3)
                  
                        Ir-Regolament (UE) Nru 283/2014 se jinżamm f’dan l-Anness fid-dawl tal-Artikolu 27(2) tar-Regolament (UE) 2021/1153 li jistabbilixxi l-Faċilità Nikkollegaw l-Ewropa u li jħassar ir-Regolamenti (UE) Nru 1316/2013 u (UE) Nru 283/2014.